Lögreglan krefst í dag áframhaldandi gæsluvarðhalds yfir fimm manns sem eru í haldi í tengslum við morðið við Rauðagerði. Allar kröfurnar eru jafn langar - vika til viðbótar. Ein og hálf vika er liðin frá morðinu. Lögreglan hefur handtekið á annan tug vegna rannsóknarinnar og leitað á yfir tuttugu stöðum víða um land.
Nú eru sjö manns í gæsluvarðhaldi vegna árásarinnar á Armando Bequiri, rúmlega þrítugs fjölskylduföðurs frá Albaníu, sem var skotinn til bana fyrir utan heimili sitt í Reykjavík, seint á laugardagskvöldi 13. febrúar. Tveimur var sleppt í gær, en gæsluvarðhald var framlengt um viku yfir ríflega fertugum Íslendingi. Hann var handtekinn á mánudagskvöldinu eftir morðið í umfangsmiklum aðgerðum lögreglunnar á höfuðborgarsvæðinu, sérsveitar ríkislögreglustjóra og lögreglunnar á Suðurlandi. Með honum voru tveir útlendingar og voru þremenningarnir allir úrskurðaðir í varðhald. Útlendingunum tveimur var sleppt í gær, en úrskurðaðir í tveggja vikna farbann.
Meðal þeirra fimm sem fara fyrir dómara í dag vegna kröfu lögreglunnar er Litái á fertugsaldri sem var handtekinn í Garðabæ nokkrum klukkustundum eftir morðið, og Albani á fertugsaldri sem lögregla tók á þriðjudagskvöldinu, ásamt þremur öðrum. Öll fimm eru erlendir ríkisborgarar.
Krafist verður áframhaldandi gæsluvarðhalds yfir fimm manns sem eru í haldi lögreglu vegna rannsóknar á morðinu við Rauðagerði. Krafist er viku varðhalds í viðbót fyrir öll fimm. 